Moord steeds bron van kommer in GautengArgieffoto Minder gevalle van aanranding, verkragting en roof is gedurende die eerste kwartaal van vanjaar in Gauteng aangemeld. Die jongste misdaadstatistieke doen egter min om Gautengers gerus te stel, aangesien 1 490 mense tussen April en Junie vanjaar in Gauteng vermoor is. Dit is byna ’n kwart (24,5%) meer vergeleke met die ooreenstemmende tydperk verlede jaar. Byna die helfte (697) van dié moorde is met ’n vuurwapen gepleeg. Die jongste moordsyfer wek veral kommer aangesien moorde in Gauteng gedurende die eerste drie maande van vanjaar met 45% toegeneem het. Luidens die polisie se kwartaallikse misdaadstatistieke, wat Donderdag bekend gemaak is, het die aantal gevalle van poging tot moord met 22,3% van April tot Junie toegeneem. Ontvoerings in Gauteng neem ook steeds aansienlik toe. Altesame 1 100 meer mense is gedurende vanjaar se eerste kwartaal ontvoer vergeleke met die vorige boekjaar se eerste kwartaal. Intussen het transitorooftogte met 50% toegeneem. Agtien van dié voorvalle is tussen April en Junie in Gauteng aangemeld. Twaalf transitorooftogte is in die ooreenstemmende tydperk verlede jaar by die polisie aangemeld. Die jongste misdaadstatistieke bring tog effense goeie nuus mee met 1,8 % minder kontakmisdaad aangemeld vergeleke met verlede jaar. Altesame 575 (5,2%) minder gevalle van aanranding is tydens die eerste kwartaal van die huidige boekjaar aangemeld. Altesame 10 461 gevalle is nietemin in dié tydperk aangemeld. (Foto: SAPD/Facebook) Altesame 908 minder gevalle (10,5%) van aanranding met die doel om ernstig te beseer is tydens die eerste kwartaal by die Gautengse polisie aangemeld. Die aantal aangemelde gevalle bly egter steeds kommerwekkend hoog (7 835). Roof het tussen April en Junie met 8,1% afgeneem. Roof met verswarende omstandighede het egter met 5,6% toegeneem – 701 meer aangemelde gevalle vergeleke met die vorige finansiële jaar. Seksuele oortredings het met 8,2% afgeneem, maar steeds is altesame 2 415 van die oortredings, waaronder 1 909 gevalle van verkragting, by die polisie aangemeld. Polisiestasies Die Pretoria-Wes-polisiestasie in Tshwane het tydens die eerste kwartaal van die huidige boekjaar bontgestaan met 35,1% meer sake van kontakmisdaad terwyl die polisiestasie in Diepkloof in Johannesburg ’n toename van 25,3% sake op sy tafel beleef het. Die polisiestasie in misdaadgeteisterde Hillbrow het egter 20% minder sake van kontakmisdaad vir ondersoek ontvang. Vyf van die polisiestasies waar die meeste ernstige misdade aangemeld is, is in die stad Johannesburg, met Honeydew en Johannesburg-Sentraal wat die meeste klagtes van ernstige misdade ontvang het. Brooklyn-polisiestasie in Pretoria het die derde meeste klagtes aangemeld.